Kulys
55°56′27″š. pl. 25°19′31″r. ilg.﻿ / ﻿55.9407°š. pl. 25.3252°r. ilg.﻿ / 55.9407; 25.3252 Kulys (arba Beržuona) – ežeras šiaurės rytų Lietuvoje, Kupiškio rajone, apie 9 km į šiaurės rytus nuo Skapiškio, Notigalės telmologiniame draustinyje. Telkšo Notigalės aukštapelkėje, dauboje, susiformavusioje ištirpus ledo luitui. Ilgis iš šiaurės vakarų į pietryčius – 480 m, didžiausias plotis – 290 m. Altitudė 95,2 m. Krantai žemi, sunkiai prieinami ir užpelkėję, apaugę mišku (Skapagirio miškas), tik rytinėje pakrantėje plyti dirbami laukai. Dugną dengia sapropelis. Vakaruose atiteka upelis iš Notigalės ežero. Rytuose išteka Beržuonos upelis (Nemunėlio intakas). Ežeras pasiekęs senatvės stadiją, faktiškai virtęs pelke. Rytiniu krantu eina riba su Rokiškio rajonu. Vandenvardis kildinamas iš žodžio kulỹs („įlanka, išsikišimas, kampas, kraštas, gabalas“).